CELEX: 52017PC0451
Language: lv
Date: 2017-08-23
Title: Priekšlikums PADOMES ĪSTENOŠANAS LĒMUMS, ar ko Polijas Republikai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 23.8.2017
            COM(2017) 451 final
            2017/0205(NLE)
            Priekšlikums
            PADOMES ĪSTENOŠANAS LĒMUMS,
            ar ko Polijas Republikai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               
                  Saskaņā ar 395. panta 1. punktu Direktīvā 2006/112/EK (2006. gada 28. novembris) par kopējo pievienotās vērtības nodokļa sistēmu (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
               
               
                  Vēstulē, kas Komisijā reģistrēta 2016. gada 7. oktobrī, Polija pieprasīja atkāpi no PVN direktīvas 193. panta, lai piemērotu apgrieztās maksāšanas sistēmu tādām atmiņas ierīcēm kā cietvielu diski (SSD) un cietie diski (HDD). Saskaņā ar PVN direktīvas 395. panta 2. punktu Komisija 2017. gada 12. un 13. jūlija vēstulēs informēja pārējās dalībvalstis par Polijas pieprasījumu. Komisija ar 2017. gada 13. jūlija vēstuli paziņoja Polijai, ka tās rīcībā ir visa informācija, kas vajadzīga pieprasījuma izvērtēšanai.
               
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  PVN Direktīvas 193. pants vispārīgi paredz, ka parasti nodokļa maksātājs, kas piegādā preces vai sniedz pakalpojumus, atbild par pievienotās vērtības nodokļa (PVN) nomaksu.
               
            
            
               Saskaņā ar PVN direktīvas 395. pantu Polija pieprasa atkāpi no PVN direktīvas 193. panta, lai tai būtu atļauts piemērot apgrieztās maksāšanas sistēmu visu cieto disku (tostarp SSD un HDD) piegādēm, uz kurām neattiecas PVN direktīvas 199.a pants. Izmantojot šo sistēmu, ar nodokli apliekamā persona, kura saņem piegādes, kļūst atbildīga par PVN nomaksu. Ja šādai ar nodokli apliekamai personai būtu pilnīgas nodokļa atskaitīšanas tiesības, tā vienlaikus deklarētu un atskaitītu PVN attiecīgajai piegādei, un tādējādi PVN iemaksa Valsts kasē faktiski netiktu veikta. 
            
            
               
                  Polija pieprasa atkāpi, lai novērstu krāpšanas PVN jomā turpmāku izplatību cieto disku nozarē. Pamatojoties uz PVN direktīvas 199.a pantu, apgrieztās maksāšanas sistēma Polijā tiek piemērota vairākiem elektroniskajiem ražojumiem (viedtālruņiem, klēpjdatoriem, spēļu konsolēm utt.; nesen to piemēroja arī procesoriem). Saskaņā ar Polijas sniegto informāciju pēc tam, kad attiecībā uz iepriekšminētajiem ražojumiem tika ieviesta apgrieztās maksāšanas sistēma, cietie diski kļuva par vēl vienu preci elektronisko ražojumu kategorijā, ko izmanto krāpšanā PVN jomā. Cieto disku tirgū arvien plašāk izplatās prakse, kad krāpšana PVN jomā notiek, izmantojot “pazudušā tirgotāja” mehānismu (MTIC). Šādas prakses mērogs un apjoms tieši un ļoti negatīvi ietekmē izplatītājus, kas nav iesaistīti krāpniecībā, un tās rezultātā samazinās PVN ieņēmumi. 
               
               
                  Pamatojoties uz Polijas iesniegto informāciju, krāpšanas mehānisms ir šāds — negodīgi dalībnieki reģistrē struktūras noteiktās adresēs uz nodokļu deklarācijas laiku. Šīs struktūras nogaida īsto brīdi, lai veiktu dažus lielus iekšzemes pārdošanas darījumus, iekasē PVN no saviem klientiem un pārtrauc darījumdarbību, nenomaksājot PVN, kas tiem ir jāmaksā budžetā. Vairākumā gadījumu nav iespējams revidēt struktūras, ņemot vērā, ka ir problemātiski noteikt to patieso darījumdarbības vietu un personas, kas ir iesaistītas šādās darbībās, jo tiek izmantoti virtuālie biroji, reģistrētie biroji bieži mainās, trūkst dokumentu par veiktajiem darījumiem utt. 
               
               
                  Polija veica vairākus pasākumus, lai apkarotu un novērstu šādus krāpniecības veidus (reformēja nodokļu iestādi, lai koncentrētu resursus uz cīņu pret krāpniecību, ieviesa vienotu revīzijas lietu, obligātas ikmēneša PVN deklarācijas, administratīvās sankcijas utt.), un tiek veiktas turpmākas reformas (piemēram, brīvprātīga dalītā maksājuma sistēma). Tomēr Polija uzskata, ka līdz brīdim, kad šie pasākumi sniegs faktiskus rezultātus, ir vajadzīgs papildu atbalsts pagaidu pasākuma veidā, proti, iekšzemes apgrieztās maksāšanas sistēmas ieviešana. 
               
            
            
               Ir ierosināts piešķirt atkāpi no 2018. gada 1. janvāra līdz 2020. gada 31. decembrim. Tā kā līdz atkāpes termiņa beigām Polijas veiktajiem pasākumiem būtu jāsniedz sagaidāmie rezultāti, pēc tam Polijai vairs nebūs jāatkāpjas no PVN direktīvas 193. panta attiecībā uz cieto disku piegādēm. Tāpēc atkāpes atjaunošanai nevajadzētu būt nepieciešamai. 
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
            
               Ņemot vērā PVN direktīvas normu, kura ir šā priekšlikuma pamatā, priekšlikums ir Savienības ekskluzīvā kompetencē. Tāpēc subsidiaritātes principu nepiemēro.
            
            
               •Proporcionalitāte
            
            
               Šis lēmums attiecas uz atļauju, ko dalībvalstij piešķir pēc pašas dalībvalsts pieprasījuma, un tas nerada nekādas saistības.
            
            
               Ievērojot atkāpes ierobežoto darbības jomu, īpašais pasākums ir proporcionāls mērķim, proti, novērst konkrētus nodokļu nemaksāšanas vai izvairīšanās no nodokļu maksāšanas veidus konkrētā nozarē. 
            
         
         
            
               •Juridiskā instrumenta izvēle
            
            
               Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Šā priekšlikuma pamatā ir Polijas pieprasījums, un tas attiecas vienīgi uz šo dalībvalsti.
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               •Ietekmes novērtējums
            
            
               Šā īstenošanas lēmuma priekšlikuma mērķis ir novērst konkrētus nodokļu nemaksāšanas vai izvairīšanās no nodokļu maksāšanas veidus cieto disku nozarē. Apgrieztās maksāšanas sistēmai būtu jāpalīdz Polijai apturēt krāpniecības turpmāku izplatīšanos un novērst krāpšanu PVN jomā cieto disku nozarē. Tādējādi atkāpes pasākumam būs potenciāli pozitīva ietekme. 
            
            
               Šī ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma.
            
            
               4.IETEKME UZ BUDŽETU
            
            
               Priekšlikums neietekmē ES budžetu. 
            
            
               5.CITI ELEMENTI
            
            
               Priekšlikumā ir iekļauta turpināmības klauzula — 2020. gada 31. decembris.
            
            
               2017/0205 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Polijas Republikai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
         
         
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu
                  1
                un jo īpaši tās 395. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Direktīvas 2006/112/EK 193. pantā paredzēts, ka nodokļa maksātājs, kas piegādā preces vai sniedz pakalpojumus, parasti atbild par pievienotās vērtības nodokļa (PVN) nomaksu nodokļu iestādēm.
            
            
               (2)Vēstulē, kas Komisijā reģistrēta 2016. gada 7. oktobrī, Polija ir pieprasījusi atkāpi no Direktīvas 2006/112/EK 193. panta, lai piemērotu apgrieztās maksāšanas sistēmu tādu atmiņas ierīču piegādēm kā cietvielu diski un cietie diski. 
            
            
               (3)Saskaņā ar Direktīvas 2006/112/EK 395. panta 2. punktu Komisija 2017. gada 12. un 13. jūlija vēstulēs informēja pārējās dalībvalstis par Polijas pieprasījumu. Komisija ar 2017. gada 13. jūlija vēstuli paziņoja Polijai, ka tās rīcībā ir visa informācija, kas vajadzīga pieprasījuma izvērtēšanai.
            
            
               (4)Cietie diski, uz kuriem neattiecas Direktīvas 2006/112/EK 199.a pants, ir kļuvuši par vēl vienu preci elektronisko ražojumu kategorijā, ko Polijā izmanto krāpšanā PVN jomā. Saskaņā ar Polijas sniegto informāciju krāpšana PVN jomā cieto disku tirgū izplatās, izmantojot “pazudušā tirgotāja” mehānismu. Šādas prakses mērogs un apjoms tieši un ļoti negatīvi ietekmē izplatītājus, kas nav iesaistīti krāpniecībā, un tās rezultātā samazinās PVN ieņēmumi.
            
            
               (5)Polija veica vairākus pasākumus, lai apkarotu un novērstu krāpšanu PVN jomā. Tomēr Polija uzskata, ka līdz brīdim, kad šie pasākumi sniegs faktiskus rezultātus, ir vajadzīgs papildu atbalsts pagaidu pasākuma veidā, proti, apgrieztās maksāšanas sistēmas ieviešana.
            
            
               (6)Tādēļ Polijai būtu jāatļauj no 2018. gada 1. janvāra piemērot apgrieztās maksāšanas sistēmu tādu atmiņas ierīču piegādēm kā cietvielu diski un cietie diski. Atkāpe būtu jānosaka uz ierobežotu laiku līdz 2020. gada 31. decembrim. 
            
            
               (7)Līdz atkāpes termiņa beigām Polijas veiktajiem pasākumiem būtu jānovērš krāpšanas PVN jomā turpmāka izplatība cieto disku nozarē, un tādējādi pēc tam Polijai attiecībā uz šādām piegādēm vairs nebūs jāatkāpjas no Direktīvas 2006/112/EK 193. panta. Tādēļ Polijai nebūtu jāpieprasa atkāpes atjaunošana. 
            
            
               (8)Atkāpe neietekmē Savienības pašu resursus, ko veido PVN,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 193. panta, Polijai ir atļauts noteikt, ka tādu atmiņas ierīču kā cietvielu diski un cietie diski piegāžu gadījumos par PVN nomaksu ir atbildīgs saņēmējs. 
            
            
               2. pants
            
            
               Šo lēmumu piemēro no 2018. gada 1. janvāra, un tā darbība beidzas 2020. gada 31. decembrī.
            
            
               3. pants
            
            
               Šis lēmums ir adresēts Polijas Republikai.
            
            
               Briselē,
            
            
               
                     Padomes vārdā —
               
            
         
         
            
               
                     priekšsēdētājs
               
            
         
         
            
                  
                     (1)
                  OV L 347, 11.12.2006., 1. lpp.